CELEX: 32019D0242
Language: sk
Date: 2019-02-07 00:00:00
Title: Vykonávacie rozhodnutie Komisie (EÚ) 2019/242 zo 7. februára 2019 ktorým sa mení vykonávacie rozhodnutie Komisie (EÚ) 2017/675, pokiaľ ide o opatrenia na prevenciu pred zavlečením vírusu slintačky a krívačky z Alžírska, Líbye, Maroka a Tuniska do Únie [oznámené pod číslom C(2019) 768] (Text s významom pre EHP)

11.2.2019   
               
               
                  SK
               
               
                  Úradný vestník Európskej únie
               
               
                  L 39/16
               
            
         VYKONÁVACIE ROZHODNUTIE KOMISIE (EÚ) 2019/242
         zo 7. februára 2019
         ktorým sa mení vykonávacie rozhodnutie Komisie (EÚ) 2017/675, pokiaľ ide o opatrenia na prevenciu pred zavlečením vírusu slintačky a krívačky z Alžírska, Líbye, Maroka a Tuniska do Únie
         
            
               [oznámené pod číslom C(2019) 768]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
         so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
         keďže:
         
                     (1)
                  
                  
                     V smernici 91/496/EHS sa stanovujú zásady veterinárnych kontrol zvierat, ktoré vstupujú na územie Európskej únie z tretích krajín. V smernici 97/78/ES sa stanovujú zásady veterinárnych kontrol výrobkov, ktoré vstupujú na územie Únie z tretích krajín. V oboch uvedených smerniciach sa stanovujú opatrenia, ktoré môže Komisia prijať, ak sa prejaví choroba, ktorá môže predstavovať vážne riziko pre zdravie zvierat alebo verejné zdravie, alebo ak sa takáto choroba rozšíri na území tretej krajiny alebo ak si to vyžaduje iný závažný dôvod týkajúci sa zdravia zvierat.
                  
               
                     (2)
                  
                  
                     Po výskyte ohnísk slintačky a krívačky v Alžírsku a Tunisku bolo prijaté vykonávacie rozhodnutie Komisie (EÚ) 2017/675 (3), zmenené vykonávacími rozhodnutiami Komisie (EÚ) 2017/887 (4) a (EÚ) 2018/489 (5) a na úrovni Únie boli stanovené ochranné opatrenia, ktorými sa zohľadňuje prežitie vírusu slintačky a krívačky v prostredí a jeho potenciálne cesty prenosu.
                  
               
                     (3)
                  
                  
                     Uvedenými opatreniami sa stanovilo primerané čistenie a dezinfekcia vozidiel a plavidiel na prepravu hospodárskych zvierat z Alžírska a Tuniska, ktoré do Únie vstupujú buď priamo, alebo cez územie iných krajín, keďže ide o najvhodnejší spôsob znižovania rizika rýchleho prenosu vírusu na veľké vzdialenosti.
                  
               
                     (4)
                  
                  
                     Pokiaľ ide o slintačku a krívačku v Líbyi, situácia nie je jasná a zdá sa, že prvé výsledky laboratórnej diagnostiky jedného prípadu podozrenia z 19. októbra 2018 sú pozitívne na sérotyp SAT. Sérotypizácia ešte prebieha. Maroko takisto oznámilo výskyt ohniska slintačky a krívačky neurčeného sérotypu na svojom území.
                  
               
                     (5)
                  
                  
                     Keďže prítomnosť slintačky a krívačky v Líbyi a Maroku môže predstavovať vážnu hrozbu pre populáciu hospodárskych zvierat v Únii, mali by sa na Líbyu a Maroko uplatňovať rovnaké ochranné opatrenia ako na Alžírsku a Tunisko.
                  
               
                     (6)
                  
                  
                     Podobne ako pri opatreniach uplatňovaných na Alžírsko a Tunisko by sa uvedené opatrenia mali vzťahovať na každé vozidlo na prepravu hospodárskych zvierat z Líbye a Maroka, a to aj v prípade, že na územie Únie vstúpi po tranzite cez akúkoľvek tretiu krajinu.
                  
               
                     (7)
                  
                  
                     Okrem toho Alžírsko a Tunisko oznámili ďalšie výskyty ohnísk slintačky a krívačky.
                  
               
                     (8)
                  
                  
                     Vykonávacie rozhodnutie (EÚ) 2017/675, zmenené vykonávacím rozhodnutím (EÚ) 2018/489 sa uplatňuje v súčasnosti do 30. júna 2019. Opatrenia stanovené v tomto rozhodnutí by sa však mali uplatňovať počas obdobia, ktoré umožní úplne vyhodnotiť vývoj slintačky a krívačky v postihnutých oblastiach.
                  
               
                     (9)
                  
                  
                     Keďže situácia v súvislosti so slintačkou a krívačkou v Alžírsku, Líbyi, Maroku a Tunisku zostáva naďalej neistá a do týchto krajín sa z členských štátov EÚ vyváža značný počet zásielok živých hovädzích zvierat, je rovnako vhodné predĺžiť trvanie už zavedených opatrení.
                  
               
                     (10)
                  
                  
                     Vykonávacie rozhodnutie (EÚ) 2017/675 by sa preto malo zodpovedajúcim spôsobom zmeniť.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO ROZHODNUTIE:
         
            Článok 1
            Vykonávacie rozhodnutie (EÚ) 2017/675 sa mení takto:
            
                        1.
                     
                     
                        Názov sa nahrádza takto:
                        „o opatreniach na prevenciu pred zavlečením vírusu slintačky a krívačky z Alžírska, Líbye, Maroka a Tuniska do Únie“.
                     
                  
                        2.
                     
                     
                        V článku 2 ods. 1 a v článku 3 ods. 1 sa slová:
                        „z Alžírska a Tuniska, buď priamo alebo tranzitom cez akúkoľvek ďalšiu tretiu krajinu“
                        nahrádzajú slovami:
                        „z Alžírska, Líbye, Maroka a Tuniska, buď priamo, alebo po tranzite cez akúkoľvek ďalšiu tretiu krajinu,“.
                     
                  
                        3.
                     
                     
                        V článku 3 ods. 2 a článku 4 sa slová „Alžírska a Tuniska“ nahrádzajú slovami „Alžírska, Líbye, Maroka a Tuniska“.
                     
                  
                        4.
                     
                     
                        Dátum uplatňovania v článku 5 sa nahrádza dátumom „31. decembra 2019“.
                     
                  
                        5.
                     
                     
                        V názve prílohy I a v názve prílohy II sa slová:
                        „z Alžírska a Tuniska, buď priamo alebo tranzitom cez akúkoľvek ďalšiu tretiu krajinu“
                        nahrádzajú slovami:
                        „z Alžírska, Líbye, Maroka a Tuniska, buď priamo, alebo po tranzite cez akúkoľvek ďalšiu tretiu krajinu,“.
                     
                  
         
            Článok 2
            Toto rozhodnutie je určené členským štátom.
         
         
            V Bruseli 7. februára 2019
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. ES L 268, 24.9.1991, s. 56.
         
            (2)  Ú. v. ES L 24, 30.1.1998, s. 9.
         
            (3)  Vykonávacie rozhodnutie Komisie (EÚ) 2017/675 zo 7. apríla 2017 o opatreniach na prevenciu pred zavlečením vírusu slintačky a krívačky z Alžírska a Tuniska do Únie (Ú. v. EÚ L 97, 8.4.2017, s. 31).
         
            (4)  Vykonávacie rozhodnutie Komisie (EÚ) 2017/887 z 22. mája 2017 o opatreniach na prevenciu pred zavlečením vírusu slintačky a krívačky z Tuniska do Únie a o zmene vykonávacieho rozhodnutia (EÚ) 2017/675 (Ú. v. EÚ L 135, 24.5.2017, s. 25).
         
            (5)  Vykonávacie rozhodnutie Komisie (EÚ) 2018/489 z 21. marca 2018, ktorým sa mení rozhodnutie (EÚ) 2017/675 o opatreniach na prevenciu pred zavlečením vírusu slintačky a krívačky z Alžírska a Tuniska do Únie (Ú. v. EÚ L 81, 23.3.2018, s. 20).